ПОЛ ВЕРЛЕН

АЛЕГОРИЯ

Част 0 от „Някога и неотдавна“

Превод от френски: Кирил Кадийски, 1994

chitanka.info

Един самотен и порутен храм

на жълтата скала стърчи забравен,

тъй както цар — през сълзи, изоставен —

оглежда се в реката, вечно сам.

Със сънна прелест, с взор унило-ням

наяда в сянката на бор възправен

с върбова вейка гъделичка фавън

засмян, чевръст, в очите с весел плам.

О, кой поет, кажи ми, сътвори те,

кой груб тъкач ти разкраси чертите,

наивен, жалък, подсладен мотив,

ковьор протрит и с прелест захабена,

банален като оперетна сцена,

като съдбата ми — уви — фалшив!

ЗАСЛУГИ

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.

Table of Contents

Заглавна страница

Основен текст

Заслуги